Մարզում առկա 4-րդ վթարայնություն ունեցող բնակելիների եւ դպրոցական շենքերի հետ կապված կրկին սպասողական վիճակ է լինելու, ինչպես եւ նախորդ տարիներին: «Հետք»-ը 2016 թ.-ին անդրադարձել էր Կապս գյուղի դպրոցի անմխիթար վիճակին: Դպրոցը վթարային էր դարձել երկրաշարժից եւ 30-րդ տարին է՝ սպասում է հիմնանորոգման: Հրատապ ծրագրերից Կապսի դպրոցն այս անգամ էլ է դուրս մնացել: «Մենք Կապսի դպրոցի վիճակում եւս մեկն էլ ունենք՝ Հովունիի դպրոցն է, ամեն մեկի համար մոտ 200 մլն դրամ կպահանջվի, եթե սկսենք հիմնանորոգել,- ասում է մարզպետ Կարեն Սարուխանյանը,- հիմա մեզ հատկացված գումարն ընդամենը 426 մլն է, եթե այս երկու ծրագիրը վերցնեինք, ուրեմն էլ ոչինչ չէինք կարողանալու անել: Հետո մեկ հանգամանք էլ կա, որ մտածում ենք, կոնկրետ Կապսի դպրոցի դեպքում ոչ թե հիմնանորոգել, այլ քանդել, մեկ հարկանի նոր դպրոց սարքել, որ ավելի էժան կնստի մեր վրա, նաեւ հաշվի առնենք, որ երեխաների քանակն էլ է քիչ, ու պետք չէ այդ երկհարկանի հսկա շենքը պահել»: